V ligi NBA se je Portland odpovedal Pauu Gasolu, ki bi lahko, glede na govorice, svojo kariero zaključil pri Barceloni.

Gasol, ki trenutno okreva po poškodbi leve noge, je že izrazil željo po reprezentančnem nastopu na olimpijskih igrah leta 2020. Ko bo španski center dokončno rehabilitiran, bo sicer nekaj časa še iskal pravo formo, a Barcelona naj bi mu kljub temu že nudila mesto v svoji ekipi. Minulo poletje je Barca že zadela terno, ko je iz NBA-ja k njej prišel Nikola Mirotić, sicer otrok Real Madrida.

Gasol je svojo kariero začel prav pri ‘Blaugrani’ daljnega leta 1998. Po samo treh odigranih sezonah se je čez lužo pridružil Memphisu, kmalu za tem pa je z Los Angeles Lakersi dvakrat zapored osvojil šampionski prstan (2009-2010) in bil šestkrat izbran na tekmo All Star.

O govoricah Gasolovega povratka je spregovoril tudi glavni trener Barcelone Svetislav Pešić, ki pa pravi: »Komentarji glede Paua Gasola me spominjajo na čas ko sem treniral Bayern. Bilo je obdobje, ko je bilo glavno vprašanje, če se bo v klub po končani NBA karieri vrnil Dirk Nowitzki. Dirk je končal kariero, a se ni nikoli vrnil.«

Photo: KGV-TV